TARYBOS REGLAMENTAS (EB) Nr. 587/2008
2008 m. birželio 16 d.
iš dalies keičiantis Reglamentą (EB) Nr. 866/2004 dėl režimo pagal Stojimo akto 10 protokolo 2 straipsnį, susijusį su prekių gabenimo, paslaugų teikimo ir asmenų keliavimo per Kipro žaliąją liniją taisyklėmis
EUROPOS SĄJUNGOS TARYBA,
atsižvelgdama į 2003 m. Stojimo akto protokolą Nr. 10 Dėl Kipro (1), ypač į jo 2 straipsnį,
atsižvelgdama į 2003 m. Stojimo akto protokolą Nr. 3 Dėl Jungtinės Didžiosios Britanijos ir Šiaurės Airijos Karalystės suverenių bazių teritorijų Kipre (2), ypač į jo 6 straipsnį,
atsižvelgdama į Komisijos pasiūlymą,
kadangi:
(1)
Tarybos reglamentu (EB) Nr. 866/2004 (3) nustatomos specialios taisyklės, susijusios su prekėmis, paslaugomis ir asmenimis, kertančiais liniją, skiriančią Kipro Respublikos teritorijas, kurių Kipro Respublikos Vyriausybė veiksmingai nekontroliuoja, ir Kipro Respublikos teritorijas, kurias Kipro Respublikos Vyriausybė veiksmingai kontroliuoja.
(2)
Reikia stiprinti prekybą ir ekonominius ryšius saloje, atsižvelgiant į patirtį, įgytą nuo Reglamento (EB) Nr. 866/2004, įskaitant ankstesnį jo pakeitimą, įsigaliojimo.
(3)
Šiuo tikslu muitai žemės ūkio produktams, kilusiems iš Kipro Respublikos teritorijų, kurių Kipro Respublikos Vyriausybė veiksmingai nekontroliuoja, turėtų būti panaikinti. Norint tą padaryti, reikia sugriežtinti apsaugos sąlygą Reglamente (EB) Nr. 866/2004.
(4)
Reikia reglamentuoti laikiną prekių įvežimą iš Kipro Respublikos teritorijų, kurių Kipro Respublikos Vyriausybė veiksmingai nekontroliuoja, į Kipro Respublikos teritorijas, kurias Kipro Respublikos Vyriausybė veiksmingai kontroliuoja, siekiant raginti bendroves, įsteigtas Kipro Respublikos teritorijose, kurių Kipro Respublikos Vyriausybė veiksmingai nekontroliuoja, teikti paslaugas abipus linijos ir sudaryti sąlygas šioms bendrovėms lengviau dalyvauti prekybos mugėse ar panašiuose renginiuose Kipro Respublikos teritorijose, kurias veiksmingai kontroliuoja Kipro Respublikos Vyriausybė. Be to, turėtų būti leidžiama gabenti per liniją prekes, taisytinas Kipro Respublikos teritorijose, kurias veiksmingai kontroliuoja Kipro Respublikos Vyriausybė.
(5)
Reikėtų pateikti pagrįstų įrodymų, kad tokios prekės įvežamos laikinai. Kipro Respublikos muitinės arba Rytų suverenių bazių teritorijų valdžios institucijos gali paprašyti garantijos padengti galimas skolas muitinei arba fiskalines skolas, jeigu tam tikros laikinai įvežtos prekės nebus grąžintos į Kipro Respublikos teritorijas, kurių Kipro Respublikos Vyriausybė veiksmingai nekontroliuoja.
(6)
Asmenims, kertantiems liniją iš Kipro Respublikos teritorijų, kurių Kipro Respublikos Vyriausybė veiksmingai nekontroliuoja, į Kipro Respublikos teritorijas, kurias ta Vyriausybė veiksmingai kontroliuoja, reikėtų paaiškinti, kad jų asmeniniai daiktai laikomi deklaruotais laikinam įvežimui. Tas pats turėtų būti taikoma transporto priemonėms.
(7)
Reikia iš esmės padidinti asmenų, kertančių liniją iš Kipro Respublikos teritorijų, kurių Kipro Respublikos Vyriausybė veiksmingai nekontroliuoja, į Kipro Respublikos teritorijas, kurias Kipro Respublikos Vyriausybė veiksmingai kontroliuoja, prekių asmeniniame bagaže bendrą vertę, siekiant skatinti ekonominį vystymąsi Kipro Respublikos teritorijose, kurių Kipro Respublikos Vyriausybė veiksmingai nekontroliuoja.
(8)
Todėl Reglamentas (EB) Nr. 866/2004 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 866/2004 iš dalies keičiamas taip:
1)
4 straipsnio 2 dalis pakeičiama taip:
„2. Šio straipsnio 1 dalyje nurodytų prekių nereikia deklaruoti muitinei. Joms netaikomi muitai ar lygiaverčio poveikio mokėjimai. Siekiant užtikrinti veiksmingą kontrolę, per liniją pervežami kiekiai yra registruojami.“
2)
Įterpiamas šis straipsnis:
„4a straipsnis
Laikinas prekių įvežimas
1. Išskyrus prekes, kurioms taikomi veterinariniai ir fitosanitariniai reikalavimai, iš Kipro Respublikos teritorijų, kurių Kipro Respublikos Vyriausybė veiksmingai nekontroliuoja, į Kipro Respublikos teritorijas, kurias Kipro Respublikos Vyriausybė veiksmingai kontroliuoja, laikinai galima įvežti šias prekes:
a)
liniją kertančių asmenų kelionei pagrįstai reikalingi asmeniniai daiktai ir sportui skirtos prekės;
b)
transporto priemonės;
c)
profesinė įranga;
d)
taisytinos prekės;
e)
parodoms skirtos arba viešame renginyje naudotinos prekės.
2. Šio straipsnio 1 dalyje nurodytas prekes galima įvežti ne ilgiau kaip šešiems mėnesiams.
3. 1 dalyje nurodytoms prekėms netaikomos 4 straipsnio 1 dalyje išdėstytos sąlygos.
4. Jeigu pasibaigus šio straipsnio 2 dalyje nustatytam laikino įvežimo laikotarpiui 1 dalyje nurodytos prekės negrąžinamos į Kipro Respublikos teritorijas, kurių Kipro Respublikos Vyriausybė veiksmingai nekontroliuoja, Kipro Respublikos muitinė jas konfiskuoja.
5. Šio straipsnio 1 dalies a ir b punktuose nurodytų prekių laikinam įvežimui Komisijos reglamento (EEB) Nr. 2454/93 (4) 229, 232, 579 ir 581 straipsniai taikomi mutatis mutandis.
Šio straipsnio 1 dalies c, d ir e punktuose nurodytų prekių laikinam įvežimui laikomasi šios procedūros:
a)
prekes įvežantis asmuo kartu pateikia deklaraciją, nurodydamas laikino įvežimo paskirtį, ir reikiamus papildomus dokumentus, kuriais pagrįstai įrodoma, kad prekės priklauso vienai iš šio straipsnio 1 dalies c, d ir e punktuose išvardytų trijų kategorijų;
b)
Kipro Respublikos muitinės arba Rytų suverenių bazių teritorijų valdžios institucijos registruoja prekes, kai jos įvežamos į Kipro Respublikos teritorijas, kurias veiksmingai kontroliuoja Kipro Respublikos Vyriausybė, arba į Rytų suverenių bazių teritorijas, ir kai jos išvežamos iš šių teritorijų;
c)
Kipro Respublikos muitinės arba Rytų suverenių bazių teritorijų valdžios institucijos gali nustatyti sąlygą, kad laikinai įvežant prekes reikia pateikti garantiją, siekiant užtikrinti, kad būtų sumokėtos visos galimos skolos muitinei arba fiskalinės skolos, susijusios su šiomis prekėmis.
6. Komisija gali priimti specialias taisykles 4 straipsnio 12 dalyje nustatyta tvarka.“
3)
6 straipsnio 1 ir 2 dalys pakeičiamos taip:
„1. 1969 m. gegužės 28 d. Tarybos direktyva 69/169/EEB dėl įstatymais ir kitais teisės aktais nustatytų nuostatų dėl tarptautiniais maršrutais keliaujančių asmenų importuojamų prekių atleidimo nuo apyvartos ir akcizo mokesčių suderinimo (5) ir 1983 m. kovo 28 d. Reglamentas (EEB) Nr. 918/83 nustatantis Bendrijos atleidimo nuo muitų sistemą (6) netaikomi, bet liniją kertančių asmenų prekėms asmeniniame bagaže netaikomas apyvartos mokestis, akcizas ir kiti mokesčiai, jeigu jos yra nekomercinio pobūdžio ir bendra jų vertė neviršija 260 EUR vienam asmeniui.
2. Kiekybinės normos, kurioms netaikomas apyvartos mokestis, akcizas ir kiti mokesčiai, yra 40 cigarečių ir 1 litras alkoholinių gėrimų, skirtų asmeniniam vartojimui.“
4)
11 straipsnio 4 dalies antras sakinys pakeičiamas taip:
„Kitais skubiais atvejais, visų pirma kurie atsiranda dėl pažeidimų, prekybos iškraipymo ar sukčiavimo arba atsiradus kitoms išimtinėms aplinkybėms, kai reikia nedelsiant imtis veiksmų, pasitarusi su Kipro Respublikos Vyriausybe, Komisija gali nedelsdama taikyti tokias priemones, kurios griežtai būtinos padėčiai ištaisyti.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Liuksemburge, 2008 m. birželio 16 d.